งบบจ. Q2 เผาจริง.!?
เปิดงบบริษัทจดทะเบียน(บจ.)ในตลาดหลักทรัพย์แห่งประเทศไทยไตรมาสแรกออกมา ก็ดูไม่จืดซะแล้ว..เพราะกำไรสุทธิทรุดหนักเหลือแค่ 98,524 ล้านบาท ลดลง 60.5% จากช่วงเดียวกันของปีก่อน
25 พ.ค. 2563

สำนักข่าวรัชดา
เปิดงบบริษัทจดทะเบียน(บจ.)ในตลาดหลักทรัพย์แห่งประเทศไทยไตรมาสแรกออกมา ก็ดูไม่จืดซะแล้ว..เพราะกำไรสุทธิทรุดหนักเหลือแค่ 98,524 ล้านบาท ลดลง 60.5% จากช่วงเดียวกันของปีก่อน
ไฮไลต์อยู่ที่กำไรจากการดำเนินงานหลัก (Core operating profit) ที่ลดฮวบฮาบ 52.6% เหลือแค่ 124,929 ล้านบาท
เป็นสัญญาณเตือนว่า “ไตรมาสแรกว่าแย่แล้ว…ไตรมาส 2 จะแย่ยิ่งกว่า”
หันไปดูตัวเลขสำคัญทางการเงินอื่น ๆ ไม่ว่าจะเป็นยอดขายรวมก็ลดลง 4.3%  อยู่ที่ 2.68 ล้านล้านบาท
ส่วนอัตรากำไรขั้นต้น (Gross profit margin) ลดลงจาก 22.2% เป็น 18.9% อัตรากำไรจากการดำเนินงานหลัก (Core profit margin) ลดลงจาก 9.4% เป็น 4.7% และอัตรากำไรสุทธิ (Net profit margin) ลดลงจาก 8.9% เป็น 3.7%
จะเห็นว่า ลดลงทุกตัว..!!
หันไปดูงบ บจ. ในตลาดหลักทรัพย์ เอ็ม เอ ไอ (mai) ก็มีสภาพย่ำแย่ไม่ต่างกัน…มีกำไรสุทธิ 717 ล้านบาท ลดลง 58.58% จากช่วงเดียวกันในปีก่อน และมีกำไรจากการดำเนินงานหลัก 1,455 ล้านบาท ลดลง 27.5% ส่วนยอดขายรวมอยู่ที่ 42,132 ล้านบาท ลดลง 1.56%
ตัวการหลักที่ทำให้กำไรบจ. ทรุดหนักอย่างที่เห็น…มาจากเศรษฐกิจโลกที่ชะลอตัวต่อเนื่องจากปลายปี 2562 ทำให้เกิดปัญหาอุปทานน้ำมันล้นตลาด บวกกับเกิดสงครามราคาน้ำมันระหว่างซาอุดีอาระเบียกับรัสเซีย ทำให้ ณ สิ้นไตรมาส 1/2563 ราคาน้ำมันในตลาดโลกดิ่งมาอยู่ที่ระดับ 20 กว่าเหรียญสหรัฐต่อบาร์เรล
ส่งผลให้บริษัทในกลุ่มธุรกิจพลังงานและสาธารณูปโภค รวมถึงกลุ่มธุรกิจปิโตรเคมีและเคมีภัณฑ์ได้รับผลกระทบหนัก มีหลายบริษัทที่พลิกมาขาดทุนบักโกรกเลยทีเดียว…
ขณะที่หลายบริษัทได้รับผลกระทบจากมาตรการล็อกดาวน์เพื่อหนีการแพร่ระบาดของไวรัสร้ายโควิด-19 ส่งผลให้รายได้หด…กำไรหาย
ถ้าเป็นผลกระทบจากโควิด-19 นี่ขนาดไตรมาสแรก ซึ่งยังโดนไม่เต็มที่นะ…ยังฉุดงบบจ.ให้แย่ขนาดนี้
แล้วไตรมาส 2 ที่ได้รับผลกระทบไปเต็ม ๆ จะแย่ขนาดไหน..?
ไม่อยากจะนึกสภาพเลยจริง ๆ…
เรียกว่า ไตรมาสแรกแค่เผาหลอก…ส่วนไตรมาส 2 นี่แหละเผาจริง..!!
งานนี้ใครที่มีสายป่านยาวหน่อย ก็รอดตัวไป…ส่วนใครที่สายป่านสั้น ต้องระวังอย่าให้สายป่านขาดซะก่อน…
ไม่งั้นมีหวังคงได้เห็นบริษัทน้อยใหญ่ทยอยปิดตัวอีกเพียบ…
นั่นเท่ากับว่า จะเห็นคนไทยตกงานมากขึ้น…ขออย่าให้เป็นอย่างนั้นเลย (แหม๊…ปีหนูผีนี่ดุจริง ๆ)
แต่ก็เริ่มใจชื้นขึ้นมาบ้าง…เมื่อเห็นสัญญาณบวกจากจำนวนตัวเลขผู้ติดเชื้อรายใหม่ที่ต่ำสิบมาต่อเนื่อง โดยวานนี้ (25 พ.ค.) มีผู้ติดเชื้อรายใหม่เพิ่มขึ้นแค่ 2 คนเท่านั้น เป็นแรงขับให้ภาครัฐมีโอกาสคลายล็อกเฟส 3 มากขึ้น..!!
เพราะยิ่งภาครัฐคลายล็อกเร็วท่าไหร่…ก็จะยิ่งหนุนให้ภาคธุรกิจฟื้นคืนชีพได้เร็วเท่านั้น แม้จะมีข้อจำกัดจาก New Normal ของพฤติกรรมผู้บริโภคก็ตาม…
ยังไงก็ต้องไปลุ้นกันที่ไตรมาส 3 และไตรมาส 4 ว่า งบบจ.จะฟื้นหรือไม่..?
ภายใต้เงื่อนไขต้องไม่เกิดอาฟเตอร์ช็อก มีการระบาดรอบ 2 นะ…
…อิ อิ อิ…